Studenți ai Facultății de Fizică a UB, participanți la o școală de vară în domeniul energiei geotermale, organizată de Universitatea din Reykjavik în proiectul SEGES 

De curând, mai mulți studenți ai Facultății de Fizică au participat timp de zece zile la școala de vară internațională în domeniul energiei geotermale organizată de către Universitatea din Reykjavik. 
Mobilitatea s-a desfășurat în cadrul proiectului „Sustenabilitate în educația specialiștilor în energia verde” (SEGES), dezvoltat în parteneriat de către Universitatea din București, prin Masterul de Surse Regenerabile și Alternative de la Facultatea de Fizică a UB și Școala Internațională de Energie de la Universitatea din Reykjavik. 
În Islanda, țară care reprezintă un exemplu important în utilizarea energiei provenite din surse regenerabile, studenții români au participat la o serie de proiecte comune cu studenți din Europa, America, Asia și la diverse aplicații legate de sisteme și centrale geotermale, sisteme hidrologice (cascade spectaculoase) și hidrocentrale. 
Discuțiile au vizat în mare parte utilizarea energiei geotermale în Islanda, iar studenții au fost încurajați să prezinte specificul țărilor lor și să contribuie cu cunoștințele și experiențele proprii la proiectele realizate. Astfel, studenții, cu culturi și experiențe academice diferite, au adus o nouă dimensiune modului tradițional de predare, profesorii îndeplinind mai degrabă rolul unor moderatori.
Această mobilitatea le-a oferit studenților UB prilejul de a descoperi tradiții islandeze, de a învăța mai multe atât despre cultura acestei țări, cât și despre istoria, geografia și geologia ei. Studenții au fost impresionați în mod deosebit de Muzeul Perlan din Reykjavik, care, pe lângă faptul că utilizează tehnologii avansate, este și prima clădire în interiorul căreia poți explora o peșteră de gheață (pentru care s-au folosit peste 350 tone de zăpadă).
„Am făcut multe drumeții și, pe parcursul fiecărei călătorii, am beneficiat de cunoștințele și îndrumările profesorilor noștri. A fost ca vizionarea unui documentar National Geographic, dar una care ne-a provocat febră musculară la picioare. La sfârșitul programului am avut ocazia unică în viață, de a vedea o erupție vulcanică de aproape, ceea ce a fost finalul perfect pentru o experiență perfectă”, spune o studentă de la Facultatea de Fizică a UB care a participat la această experiență.
Proiectul se desfășoară pe o perioadă de 2 ani și este finanțat prin fonduri SEE (Mecanismul Financiar 2014-2021). Mai mute informații despre program pot fi consultate aici. EE


